Robi mackó története az utóbbi napokban úgy ellátta megbeszélnivalóval az ország lakosságát, ahogy legutóbb talán a Dallasban Jockey aktuális szemétségei: a maci jött, látott, és ha nem is győzött, de az biztos, hogy a hírek középpontjába került. Amikor már azt hittük, végre hazatalál, érkezett a hír, hogy az egyébként nőstény Robi leszedte magáról a nyomkövetőt, és nem tudni, merre jár. Pontosabban most úgy néz ki, mégis tudni: itthon.

Az országjáró macit szerda éjjel engedték szabadon a szlovák határtól nem messze, remélve, hogy amúgy arra tart, távol az emberek zajától, közel a málnáshoz. Ám ma a HVG-t azzal kereste meg egy olvasó, hogy a Szlovákiától alig hetven kilométernyire lévő Sajókeresztúron bizony ismét maci grasszál, és minthogy ez még mindig nem a tízmillió medve országa, jó eséllyel a mi Robinkról van szó.

Érdemes arrafelé óvatosan járkálni odakint. A medve nem játék!

Kiemelt kép: Révész Gábor